CELEX: 52022PC0162
Language: hr
Date: 2022-03-31
Title: Izmijenjeni prijedlog UREDBE EUROPSKOG PARLAMENTA I VIJEĆA o izmjeni Uredbe (EU) br. 1303/2013 i Uredbe (EU) br. 223/2014 u pogledu povećanog predfinanciranja iz sredstava inicijative REACT-EU

EUROPSKA KOMISIJA
            Bruxelles, 31.3.2022.
            COM(2022) 162 final
            2022/0096(COD)
            
            Izmijenjeni prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 1303/2013 i Uredbe (EU) br. 223/2014 u pogledu povećanog predfinanciranja iz sredstava inicijative REACT-EU
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Europska komisija donijela je 23. ožujka 2022. zakonodavni prijedlog o izmjeni uredaba (EU) br. 1303/2013 i (EU) br. 223/2014 radi izvanrednih i ciljanih promjena kao odgovor na invaziju Ruske Federacije na Ukrajinu i naknadnog učinka na Europsku uniju, a posebno nekoliko njezinih istočnih regija. 
               
               
                  Tim se prijedlogom trebalo osigurati dodatno početno predfinanciranje za programe za razdoblje 2014.–2020. za koje se prima potpora iz fondova kohezijske politike i Fonda europske pomoći za najpotrebitije (FEAD), koje će se isplatiti u okviru inicijative REACT-EU, a financira se iz Europskog instrumenta za oporavak „NextGenerationEU”.
               
               
                  Komisija je već poduzela mjere za pomoć državama članicama u tom pogledu u okviru prijedloga o djelovanju kohezijske politike za izbjeglice u Europi (CARE) od 8. ožujka 2022. 
               
               
                  Europsko vijeće je na sastanku 24. i 25. ožujka 2022. raspravljalo o ruskoj vojnoj agresiji na Ukrajinu te je u zaključcima sa sastanka pozvalo Komisiju „da izradi dodatne prijedloge za jačanje potpore EU-a”, a sve „kako bi se osiguralo da se sredstva EU-a namijenjena izbjeglicama i njihovim domaćinima mogu brzo mobilizirati”.
               
               
                  Komisija je nato odmah predstavila ovaj prijedlog i izmijenila svoj zakonodavni prijedlog od 23. ožujka 2022. Budući da je jedna od najdjelotvornijih metoda brze mobilizacije sredstava upotreba „pojednostavnjenih mogućnosti obračuna troškova”, kojima se omogućuje lakši i brži rad fondova kohezijske politike te smanjuje administrativno opterećenje, ovim se prijedlogom stoga uvodi novi jedinični trošak. Države članice mogu upotrijebiti taj novi jedinični trošak kako bi olakšale financiranje osnovnih potreba i potpore osobama kojima je odobrena privremena zaštita u skladu s Provedbenom odlukom Vijeća (EU) 2022/382 u svim državama članicama u kojima se takva osoba nalazi. Jedinični trošak može se upotrijebiti za ukupno najviše 13 tjedana, počevši od datuma dolaska osobe u Europsku uniju.
               
            
            
               •Dosljednost s postojećim odredbama politike u tom području
            
            
               
                  Izmijenjeni prijedlog u skladu je s općim pravnim okvirom utvrđenim za europske strukturne i investicijske fondove te je ograničen na ciljane i izvanredne izmjene uredaba (EU) br. 1303/2013 i (EU) br. 223/2014. Prijedlog ujedno dopunjuje prethodni prijedlog izmjene ove Uredbe u okviru Komisijina prijedloga CARE od 8. ožujka 2022., kao i sve druge mjere povezane s trenutačnom, dosad nezabilježenom situacijom.
               
            
            
               •Dosljednost u odnosu na druge politike Unije
            
            
               
                  Prijedlog je ograničen na ciljane i izvanredne izmjene Uredbe (EU) br. 1303/2013 i Uredbe (EU) br. 223/2014 i dosljedan je u odnosu na druge politike Unije.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Prijedlog se temelji na članku 175. stavku 3. i članku 177. Ugovora o funkcioniranju Europske unije.
               
            
            
               •Supsidijarnost (za neisključivu nadležnost) 
            
            
               
                  S obzirom na to da se države članice ne mogu same u dovoljnoj mjeri nositi s posljedicama vrlo velikog broja pristiglih ljudi koji bježe iz Ukrajine, nego se to može bolje ostvariti na razini Unije, Unija može osigurati da se u okviru inicijative REACT-EU isplati povećani iznos predfinanciranja i da se uvede pojednostavnjena mogućnost obračuna troškova s novim jediničnim troškom u skladu s načelom supsidijarnosti utvrđenim u članku 5. Ugovora o Europskoj uniji.
               
            
            
               •Proporcionalnost
            
            
               
                  Prijedlog je izvanredna i ciljana promjena koja ne prelazi ono što je potrebno za postizanje cilja osiguravanja povećanog iznosa predfinanciranja koji se isplaćuje u okviru inicijative REACT-EU i uvođenja novog jediničnog troška za potporu mjerama za svladavanje migracijskih izazova koji su posljedica vojne agresije Ruske Federacije te za ublažavanje s tim povezanog opterećenja javnih proračuna kako bi se zauzvrat omogućilo mobiliziranje ulaganja kao odgovor na raširenu javnozdravstvenu krizu koja utječe na rast regija.
               
            
         
         
            
               •Odabir instrumenta
            
            
               
                  Uredba je prikladan instrument za osiguravanje povećanog iznosa predfinanciranja koji se isplaćuje u okviru inicijative REACT-EU i za uvođenje novog jediničnog troška potrebnog u ovim, dosad nezabilježenim okolnostima.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Ex post evaluacije/provjere primjerenosti postojećeg zakonodavstva
            
            
               
                  Nije primjenjivo.
               
            
            
               •Savjetovanja s dionicima
            
            
               
                  Prijedlog se temelji na razmjenama na visokoj razini s drugim institucijama i državama članicama. Javno savjetovanje nije potrebno jer nema potrebe za procjenom učinka.
               
            
            
               •Prikupljanje i primjena stručnog znanja
            
            
               
                  Nije primjenjivo.
               
            
            
               •Procjena učinka
            
            
               
                  Provedena je procjena učinka kako bi se pripremili prijedlozi za Uredbu (EU) br. 1303/2013 i Uredbu (EU) br. 223/2014. Za trenutačnu ciljanu promjenu kao odgovor na kritičnu situaciju nije potrebna zasebna procjena učinka.
               
            
            
               •Primjerenost i pojednostavnjenje propisa
            
            
               Nije primjenjivo.
            
            
               •Temeljna prava
            
            
               Nije primjenjivo.
            
            
               4.UTJECAJ NA PRORAČUN
            
            
               
                  Za predloženu izmjenu prijedloga Komisije od 23. ožujka 2022. nisu potrebne nikakve promjene odobrenih sredstava za preuzimanje obveza u okviru VFO-a za razdoblje 2021.–2027.
               
               
                  Upotreba novog jediničnog troška pomogla bi u ubrzanju isplata.
               
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
         
         
            
               
                  Provedba mjera pratit će se i o njoj će se izvješćivati u okviru općih mehanizama izvješćivanja utvrđenih u uredbama (EU) br. 1303/2013 i (EU) br. 223/2014.
               
            
            
               •Dokumenti s objašnjenjima (za direktive)
            
            
               
                  Nije primjenjivo.
               
            
            
               •Detaljno obrazloženje posebnih odredaba prijedloga
            
            
               
                  Predloženom izmjenom prijedloga Komisije od 23. ožujka 2022. predviđa se uvođenje novog jediničnog troška za potporu mjerama za svladavanje migracijskih izazova koji su posljedica vojne agresije Ruske Federacije.
               
            
            
               2022/0096 (COD)
            
            
               Izmijenjeni prijedlog
            
            
               UREDBE EUROPSKOG PARLAMENTA I VIJEĆA
            
            
               o izmjeni Uredbe (EU) br. 1303/2013 i Uredbe (EU) br. 223/2014 u pogledu povećanog predfinanciranja iz sredstava inicijative REACT-EU
            
            
               Prijedlog Komisije COM(2022) 145 mijenja se kako slijedi:
            
            
               (1)naslov se zamjenjuje sljedećim: 
            
            
               „UREDBA EUROPSKOG PARLAMENTA I VIJEĆA
            
            
               o izmjeni Uredbe (EU) br. 1303/2013 i Uredbe (EU) br. 223/2014 u pogledu povećanog predfinanciranja iz sredstava inicijative REACT-EU i uvođenja jediničnog troška”;
            
            
               (2)umeće se sljedeća uvodna izjava 5.a:
            
            
               „Nadalje, radi pojednostavnjenja upotrebe europskih strukturnih i investicijskih fondova i smanjenja administrativnog opterećenja za uprave i korisnike u državama članicama u kontekstu svladavanja migracijskih izazova koji su posljedica vojne agresije Ruske Federacije, trebalo bi uvesti jedinični trošak. Taj jedinični trošak trebao bi olakšati financiranje osnovnih potreba i potpore osobama kojima je odobrena privremena zaštita ili druga odgovarajuća zaštita na temelju nacionalnog prava u skladu s Provedbenom odlukom Vijeća (EU) 2022/382
                  1
                i Direktivom Vijeća 2001/55/EZ
                  2
                u svim državama članicama u kojima se takva osoba nalazi tijekom 13 tjedana od svojeg dolaska u Europsku uniju. U skladu s prijedlogom Komisije o djelovanju kohezijske politike za izbjeglice u Europi (CARE) od 8. ožujka 2022., države članice mogu primijeniti taj jedinični trošak i kad se koriste mogućnošću predviđenom u [članku 98. stavku 4. Uredbe (EU) br. 1303/2013] za financiranje takvih operacija iz EFRR-a na temelju pravila koja se primjenjuju na ESF, među ostalim kad to uključuje sredstva inicijative REACT-EU. Države članice bi pri upotrebi jediničnog troška trebale osigurati da imaju uspostavljene potrebne aranžmane kako bi se izbjeglo dvostruko financiranje istih troškova.”;
            
            
               (3)u članku 1. prije točke 1. umeće se sljedeća točka: 
            
            
               „(1)
                     umeće se sljedeći članak 68.c: 
            
            
               Članak 68.c 
            
            
               Jedinični trošak za operacije koje služe za svladavanje migracijskih izazova koji su posljedica vojne agresije Ruske Federacije
            
            
               Radi provedbe operacija koje služe za svladavanje migracijskih izazova koji su posljedica vojne agresije Ruske Federacije države članice mogu u rashode prijavljene u zahtjevima za plaćanje uključiti jedinični trošak povezan s osnovnim potrebama i potporom osobama kojima je odobrena privremena zaštita ili druga odgovarajuća zaštita na temelju nacionalnog prava u skladu s Provedbenom odlukom Vijeća (EU) 2022/382 i Direktivom Vijeća 2001/55/EZ. Taj jedinični trošak iznosi 40 EUR tjedno za svaki puni ili djelomični tjedan boravka osobe u predmetnoj državi članici. Jedinični trošak može se upotrijebiti za ukupno najviše 13 tjedana, počevši od datuma dolaska osobe u Uniju. 
            
         
         
            
               Tako izračunani iznosi smatraju se javnom potporom koja je isplaćena korisnicima i prihvatljivim rashodima za potrebe primjene ove Uredbe.”;
            
            
               (4)u članku 1. točka 1. postaje točka 2., a točka 2. postaje točka 3.;
            
            
               (5)u članku 1. dodaje se sljedeća točka: 
            
            
               „(4)
                     u članku 131. stavak 2. zamjenjuje se sljedećim:
            
            
               2. Prihvatljivi rashodi uključeni u zahtjev za plaćanje potkrepljuju se računima s potvrdom plaćanja ili računovodstvenim dokumentima jednake dokazne vrijednosti, osim za oblike potpore iz članka 67. stavka 1. prvog podstavka točaka od (b) do (e), članaka 68., 68.a, 68.b i 68.c, članka 69. stavka 1. i članka 109. ove Uredbe te članka 14. Uredbe o ESF-u. Za te oblike potpore iznosi navedeni u zahtjevu za plaćanje predstavljaju troškove izračunane na primjenjivoj osnovi.”.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednica
                        Predsjednik
               
            
         
         
            
                  
                     (1)
                  
                        Provedbena odluka Vijeća (EU) 2022/382 od 4. ožujka 2022. o utvrđivanju postojanja masovnog priljeva raseljenih osoba iz Ukrajine u smislu članka 5. Direktive 2001/55/EZ koja ima učinak uvođenja privremene zaštite, SL L 71, 4.3.2022., str. 1.–6.
               
               
                  
                     (2)
                  
                        Direktiva Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba (SL L 212, 7.8.2001., str. 12.).